**Forslag til:**

**Selvstyrets bekendtgørelse om fortrolighed og undtagelse fra aktindsigt af visse dokumenter om kommercielle vandkraftaktiviteter**

I medfør af § 18, stk. 3 i Inatsisartutlov nr. 5 af 7. december 2018 om udnyttelse af vandkraftressourcer til produktion af energi fastsættes:

*Anvendelsesområde*

 **§ 1.** Bekendtgørelsen finder anvendelse i sager om indledende drøftelser og vurderinger om udnyttelse af vandkraftressourcer til produktion af energi, herunder:

1) Drøftelser og vurderinger vedrørende mulige tilladelsesansøgninger og tilladelser.

2) Drøftelser og vurderinger vedrørende mulige tilknyttede offentlige og private aktiviteter, med anvendelse af elektricitet produceret efter tilladelser til udnyttelse af vandkraftressourcer, herunder energikrævende og andre erhvervsaktiviteter og levering af elektricitet til Nukissiorfiit, offentlige elnet eller offentlige eller private forbrugere af elektricitet.

3) Aktiviteter og forhold i forbindelse med aktiviteterne og forholdene nævnt i nr. 1-2.

 *Stk. 2.* Bekendtgørelsen finder ikke anvendelse i forhold til meddelte tilladelser til forundersøgelse eller udnyttelse af vandkraftressourcer til produktion af energi.

*Undtagelse fra aktindsigt af dokumenter vedrørende mulige tilladelsesansøgninger og mulige tilladelser*

**§ 2**. I sager om forretningsforhold omfattet af § 1 er følgende dokumenter undtaget fra aktindsigt efter langstingslov om offentlighed i forvaltningen:

1) Dokumenter udvekslet mellem Naalakkersuisut og enkeltpersoner eller virksomheder, der har rettet henvendelse til Naalakkersuisut med henblik på tilladelsesansøgninger eller eventuel indgivelse af sådanne tilladelsesansøgninger efter Inatsisartutlov om udnyttelse af vandkraftressourcer til produktion af energi.

2) Dokumenter vedrørende mulige tilladelsesansøgninger og tilladelser efter Inatsisartutlov om udnyttelse af vandkraftressourcer til produktion af energi.

3) Dokumenter vedrørende mulige tilknyttede offentlige og private aktiviteter, med anvendelse af elektricitet produceret efter tilladelser til udnyttelse af vandkraftressourcer.

4) Naalakkersuisut´s interne dokumenter vedrørende fremme, udvikling og markedsføring af vandkraftaktiviteter og tilknyttede offentlige og private aktiviteter.

5) Brevveksling med sagkyndige i forbindelse med sager omfattet af nr. 1-4.

6) Dokumenter, der udveksles mellem myndighederne i Naalakkersuisut, omfattet af nr. 1-5.

*Fortrolighed*

 **§ 3.** Oplysninger og dokumenter, som skabes, udarbejdes, afgives eller modtages af Naalakkersuisut i forbindelse med indledende drøftelser og vurderinger vedrørende forhold omfattet af § 1 skal behandles fortroligt.

*Ophør af udtagelse fra aktindsigt*

 **§ 4.**Undtagelse fra aktindsigt efter § 2ophører 3 år efter ophøret af en parts indledende drøftelser med Naalakkersuisut, herunder, når:

1) Parten indgiver en ansøgning om meddelelse af en tilladelse efter vandkraftloven.

2) Parten oplyser eller på anden måde tilkendegiver over for Naalakkersuisut, at partens drøftelser og vurderinger med Naalakkersuisut ophører.

3) Det følger af andre forhold, at parten ikke vil fortsætte drøftelserne og vurderingerne med Naalakkersuisut.

*Ikrafttræden*

 **§ 5**. Bekendtgørelsen træder i kraft den xx. [måned] 2022.

 *Stk. 2.* Bekendtgørelsen finder anvendelse på anmodninger om aktindsigt, som indgives efter bekendtgørelsens ikrafttræden.

*Grønlands Selvstyre, den x. [måned] 2022*

**Kalistat Lund**

Naalakkersuisoq for Landbrug, Selvforsyning, Energi og Miljø

/ Mette Skarregaard Pedersen